*Proiect*

**GUVERNUL REPUBLICII MOLDOVA**

**HOTĂRÎRE nr. \_\_\_\_\_\_\_**

**din „\_\_\_\_” \_\_\_\_\_\_\_\_\_\_ 2013**

 Cu privire la aprobarea proiectului de lege pentru modificarea şi completarea Legii nr.451-XV din 30 iulie 2001 privind reglementarea prin licenţiere a activităţii de întreprinzător

Guvernul HOTĂRĂŞTE:

Se aprobă şi se prezintă Parlamentului spre examinare proiectul de lege pentru modificarea şi completarea Legii nr.451-XV din 30.07.2001 privind reglementarea prin licenţiere a activităţii de întreprinzător.

**PRIM-MINISTRU Vladimir FILAT**

**Contrasemnează:**

**Viceprim-ministru,**

**ministrul economiei Valeriu Lazăr**

**Ministrul justiţiei Oleg Efrim**

 *Proiect*

L E G E

pentru modificarea şi completarea Legii nr.451-XV din 30 iulie 2001

privind reglementarea prin licenţiere a activităţii de întreprinzător

Parlamentul adoptă prezenta lege organică.

**Art. I.** – Legea nr.451-XV din 30 iulie 2001 privind reglementarea prin licenţiere a activităţii de întreprinzător (republicată în Monitorul Oficial al Republicii Moldova, 2005, nr.26–28, art.95), cu modificările şi completările ulterioare, se modifică şi se completează după cum urmează:

1. Articolul 2:

după noţiunea „ghişeu unic” se completează cu noţiunea: *„e-licenţiere”* cu următorul cuprins:

*„e-licenţiere”-* serviciu electronic/sistem digitizat de licenţiere ce oferă posibilitatea pentru solicitanţii sau titularii de licenţă, prin intermediul unei interfeţe WEB, să expedieze on-line declaraţii/cereri de eliberare, prelungire, sau de reperfectare a licenţelor şi să recepţioneze electronic confirmarea privind aprobarea sau respingerea solicitării, procedură cu valoare juridică echivalentă celor prevăzute de prezenta lege”.

2. La articolul 3 lit. g) sintagma „a răspunderii sale pentru” se completează cu sintagma „autenticitatea documentelor prezentate autorităţii de licenţiere şi”.

3. La articolul 7 alin. (2):

- lit. a) după cuvîntul „reperfectează” se completează cu sintagma “,inclusiv prin intermediul serviciului e-licenţiere”;

* lit.c) după sintagma „a documentelor anexate” se completează cu sintagma „inclusiv recepţionate prin intermediul serviciului e-licenţiere”;
* la lit.d) cuvîntul „remite” se substituie cu cuvîntul „emite”;
* lit.e) după sintagma „ţine dosarele de licenţiere” se completează cu sintagma „inclusiv recepţionate prin intermediul serviciului „e-licenţiere”.

Articolul se completează cu lit. e1) cu următorul cuprins: „e1) gestionează şi asigură funcţionalitatea serviciului „e-licenţiere;”

4. La articolul 8 alineatul (1) lit. a):

- pct.10) după cuvîntul „sau” se completează cu cuvîntul „depozitarea”, iar după cuvîntul „şi” se introduce textul „/sau”.

- la pct.15) după cuvîntul „şi” se introduce textul „/sau”.

- pct.22) va avea următorul cuprins: „22) producerea, importul, exportul, reexportul, comercializarea, depozitarea materialelor explozive şi/sau efectuarea lucrărilor cu explozibil de uz civil;”

- la pct.23) după cuvîntul „depozitarea” se introduce cuvîntul „comercializarea”, iar după sintagma „articolelor pirotehnice şi” se introduce textul „/sau”.

 - pct. 25) va avea următorul cuprins: „25) activitatea farmaceutică;”

- pct. 26) va avea următorul cuprins: „26) importul, fabricarea, comercializarea, asistenţa tehnică şi/sau reparaţia dispozitivelor medicale şi/sau a opticii;”

- pct. 27) va avea următorul cuprins:„27) acordarea asistenţei medicale de către instituţiile medico-sanitare private;”.

- alin. (4) după sintagma „declaraţia de eliberare” se completează cu textul „/prelungire”, iar după sintagma „temeiurile de suspendare” se completează cu sintagma „temporară”.

5. La articolul 9:

- la alin.(2) lit.d) sintagma „data şi numărul certificatului” se substituie cu sintagma „data adoptării deciziei de înregistrare”;

- alin.(3) la sfîrşit se completează cu următorul cuprins: „ ,lista specialiştilor angajaţi (art.8 alin.(1) lit.a) pct.1), 2), 9)-11), 15), 19), 20), 22)-29)), lista utilajului de joc (art.8 alin.(1) lit.a) pct.5)), lista unităţilor de transport (art.8 alin. (1) lit. a) pct. 11)), lista produselor (art. 8 alin. (1) lit. a) pct. 8)), procesele tehnologice sau comerciale (art. 8 alin. (1) lit. a) pct. 7), 25)), lista lucrărilor /serviciilor prestate (art. 8 alin. (1) lit. a) pct. 4),12),13), 19), 25) şi 27))”.

6. La art.10:

- la alin. (2) lit.a) sintagma „certificatul de înregistrare de stat*”* se substituie cu sintagma: „decizia de înregistrare”;

- la lit.b) după sintagma „în original” se introduce sintagma luată între paranteze „(cu excepţia cazului în care se utilizează serviciul „e-licenţiere”)”;

- articolul se completează cu alin. (22) şi (51),cu următorul cuprins:

„(22) Pentru obţinerea, prelungirea sau reperfectarea licenţei prin intermediul serviciului e-licenţiere, conducătorul întreprinderii sau organizaţiei ori persoana împuternicită de aceasta sau persoana fizică, în regim de 24/7, vor accesa portalul guvernamental [www.servicii.gov.md](http://www.servicii.gov.md) sau site-ul instituţiei licenţiere.gov.md, procedură cu valoare juridică echivalentă celor prevăzute de prezenta lege.

(51) Declaraţia de eliberare/prelungire a licenţei depusă prin intermediul serviciului „e-licenţiere”, este confirmată de borderoul ce va conţine numărul şi data înregistrării acesteia”.

- alin. (6) după textul „Declaraţia pentru eliberarea/prelungirea licenţei” se completează cu sintagma „inclusiv recepţionată prin intermediul serviciului „e-licenţiere”;

- alin. (7) după textul „declaraţiei pentru eliberarea/prelungirea licenţei” se completează cu sintagma „inclusiv recepţionată prin intermediul serviciului e-licenţiere”, iar după cuvîntul „solicitantul” se introduce textul „/titularul”;

- alin. (8) după textul „declaraţiei pentru eliberarea/prelungirea licenței” se completează cu sintagma „inclusiv recepţionată prin intermediul serviciului e-licenţiere”, iar după cuvîntul „solicitantul” se introduce textul „/titularul”.

7. Articolul 11 după alin. (9) se completează cu un nou alineat (10) cu următorul cuprins:

„(10) Prevederile prezentului articol sunt aplicabile şi în cazul utilizării serviciului „e-licenţiere”.

8. La articolul 14:

- la alin.(1) în prima propoziţie sintagma„pentru eliberarea licenţei” se substituie cu sintagma „pentru licenţă”;

- în propoziţia a două sintagma„pentru eliberarea licenţei” se substituie cu sintagma „pentru licenţă”, iar după sintagma „solicitantul de licenţă” se introduce textul „sau pe versoul deciziei de eliberare/prelungire a licenţei în cazul utilizării serviciului e-licenţiere”;

- alin.(3) după cuvîntul „solicite” se completează cu sintagma „inclusiv prin intermediul serviciului e-licenţiere”;

- alin.(6) după sintagma „la autoritatea de licenţiere” se completează cu sintagma „inclusiv prin intermediul serviciului e-licenţiere,”;

- alin.(7) după sintagma „la autoritatea de licenţiere” se completează cu sintagma „inclusiv prin intermediul serviciului e-licenţiere”.

9. La articolul 15:

- alin.(2) după sintagma „autoritatea de licenţiere” se completează cu sintagma „inclusiv prin intermediul serviciului “e-licenţiere”, iar după sintagma „originalelor” se introduce sintagma „cu excepţia cazului în care se utilizează serviciul „e-licențiere”;

- la alin. (3) prima propoziție, după sintagma „reperfectare a licenței” se introduce sintagma „inclusiv prin intermediul serviciului „e-licenţiere”;

- la alin.(7) sintagma „nu este valabilă”se substituie cu sintagma „se recunoaște ca fiind nevalabilă”.

10. Alin. (2) al articolului 17 în final se completează cu textul „şi confirmarea publicării în Monitorul Oficial al Republicii Moldova a anunţului privind pierderea formularului licenţei”.

11. La Articolul 18:

- alin.(1) prima propoziție va avea următorul cuprins „taxa pentru eliberarea licenței pentru genurile de activitate indicate la art. 8 alin.(1) lit. a) pct.1)-4), 9)-29),31),32),40),41) şi 43) este de 3250 lei.”

- alin.(11) în final se completează cu textul „precum și la reperfectarea licenţei şi/sau eliberarea copiilor autorizate de pe aceasta”.

12. Alin.(5) al articolului 20 după cuvintele „în temeiul” se completează cu textul „cererii titularului de licenţă pentru circumstanţa prevăzută de alin.(2) lit.a) sau a”.

13. La alin.(1) al articolului 22 după sintagma „dosar de licenţiere” se introduce textul „inclusiv digitizat pentru utilizatorii serviciului „e-licenţiere”.

**Art. II.** Guvernul, în termen de 3 luni de la data publicării prezentei legi:

a) va ajusta, actele sale normative și actele departamentale, prevederilor prezentei legi;

b) va prezenta Parlamentului propuneri pentru aducerea legislaţiei în vigoare în concordanţă cu prezenta lege.

**PREȘEDINTELE PARLAMENTULUI Marian LUPU**

NOTĂ INFORMATIVĂ

la proiectul Legii cu privire la modificarea şi completarea Legii

nr.451-XV din 30.07.2001 privind reglementarea prin licenţiere

a activităţii de întreprinzător

La 6 noiembrie 2012 a fost lansat, cu suportul consistent al Centrului de Guvernare Electronică (E-Government), serviciul „e-licenţiere”, ce presupune eliberarea, prelungirea şi reperfectarea de către Camera de Licenţiere, a licenţelor în regim on-line.

Elementul cheie al implementării sistemului electronic „e-licenţiere” reprezintă, excluderea deplasărilor costisitoare la sediul instituţiei publice şi limitarea contactelor directe a solicitanţilor cu funcţionarii acesteia (în cazul eliberării licenţelor noi) /titularilor de licenţă (în cazul prelungirii și reperfectării licențelor valabile), definitivat prin remiterea formularului licenţei perfectate prin intermediul serviciilor furnizate de către Î.S. „Poşta Moldovei”*.*

Astfel, apare evidentă necesitatea modificării Legii cadru, în sensul noilor tehnologii și a noilor servicii implementate de către Camera de Licenţiere.

Avînd în vedere confuziile şi abordarea neclară a formulărilor legale actuale, în ceea ce ține de genurile supuse reglementării prin licențiere prevăzute la art. 8 alin. (1) lit. a) pct.10), 22), 25)-27), se propune redacția clară și funcțională a genurilor de activitate, oferind posibilitate businessului să desfășoare fără impedimente activitatea respectivă.

Proiectul la fel prevede îmbunătăţirea procedurii de licențiere aferentă eliberării prelungirii sau reperfectării licenței, identifică mecanismele necesare solicitate de mediul de afaceri.

Referitor la modificarea art.9 alin.(2) lit.d) şi art.10 alin.(2) lit.a) menţionăm că, prin intermediul Legii nr.235 din 26.10.2012 pentru modificarea şi completarea unor acte legislative, certificatul care demonstrează înregistrarea întreprinderii sau organizaţiei, a fost exclus din Nomenclatorul actelor permisive, eliberate de autorităţile emitente persoanelor fizice şi persoanelor juridice pentru practicarea activităţii de întreprinzător, anexat Legii nr.160 din 22 iulie 2011 privind reglementarea prin autorizare a activităţii de întreprinzător.

Prin urmare, în virtutea art.4 al Legii citate, actul permisiv exclus nu mai poate fi solicitat de către autorităţile emitente de acte permisive. În acest context, prevederile referitoare la „data şi numărul certificatului de înregistrare de stat a întreprinderii sau organizaţiei” se substituie cu sintagma „decizia de înregistrare”.

**Viceprim-ministru,**

**ministrul economiei Valeriu Lazăr**

*Proiect*

GUVERNUL REPUBLICII MOLDOVA

H O T Ă R Î R E

cu privire la modificarea şi completarea unor Hotărîri ale Guvernului

**nr. \_\_\_\_\_\_  din  \_\_\_\_\_\_\_\_\_\_\_\_\_\_ 2013**

Chişinău

Guvernul **HOTĂRĂŞTE:**

1. În Formularul tipizat al licenţei, conform anexei nr.2 aprobată de Hotărîrea Guvernului nr.196 din 20.02.2002 despre măsurile de punere în aplicare a Legii privind licenţierea unor genuri de activitate (Monitorul Oficial al Republicii Moldova, 2002, nr.29-31, art.268), cu modificările ulterioare, textul „Data şi numărul certificatului de înregistrare” se substituie cu textul “Data adoptării deciziei de înregistrare”.

2. Hotărîrea Guvernului nr.779 din 27 noiembrie 2009 pentru aprobarea Regulamentului privind organizarea şi funcţionarea Camerei de Licenţiere şi efectivului-limită ale acesteia (Monitorul Oficial al Republicii Moldova, 2009, nr.173, art.857), cu modificările şi completările ulterioare, se modifică şi se completează după cum urmează:

1). Punctul 4 se modifică şi va avea următorul cuprins: „Salarizarea angajaţilor Camerei de Licenţiere se va efectua în conformitate cu Legea nr.48 din 22 martie 2012 privind sistemul de salarizare a funcţionarilor publici (Monitorul Oficial al Republicii Moldova, 2012, nr.63, art.213), cu modificările şi completările ulterioare, Hotărîrea Guvernului nr.331 din 28.05.2012 privind salarizarea funcţionarilor publici (Monitorul Oficial al Republicii Moldova, 2012, nr.104-108 art. 371), cu modificările şi completările ulterioare şi Hotărîrea Guvernului nr.710 din 26 septembrie 2012 privind salarizarea personalului care efectuează deservirea tehnică şi asigură funcţionarea instanţelor judecătoreşti, a procuraturii şi a autorităţilor administraţiei publice centrale şi locale (Monitorul Oficial 205-207/766, 28.09.2012);

2). Punctul 6 din Anexa nr. 1 se completează cu subpct. 5 cu următorul cuprins „gestionează şi asigură funcţionalitatea serviciului e-licenţiere”;

3). Punctul 7 din Anexa nr.1:

se completează după subpct.4 cu un nou subpct. 41 cu următorul cuprins „asigură monitorizarea plății taxelor pentru licență, participă în calitate de parte civilă în procesele de judecată privind încasarea taxei pentru licență”;

la subpct.5 de a exclude sintagma “, eliberează extrase din registru”.

**PRIM-MINISTRU Vladimir FILAT**

**Contrasemnează:**

**Viceprim-ministru,**

**ministrul economiei Valeriu Lazăr**

 NOTA INFORMATIVĂ

la proiectul Hotărîrii Guvernului „Cu privire la modificarea

şi completarea unor Hotărîri ale Guvernului”

Modificarea Hotărîrii Guvernului nr.196 din 20.02.2002 „Despre măsurile de punere în aplicare a Legii privind licenţierea unor genuri de activitate” intervine în contextul amendamentelor operate în cadrul legal prin intermediul Legii nr.235 din 26.10.2012 pentru modificarea şi completarea unor acte legislative. Conform acesteia, certificatul care demonstrează înregistrarea întreprinderii sau organizaţiei, a fost exclus din Nomenclatorul actelor permisive, eliberate de autorităţile emitente persoanelor fizice şi persoanelor juridice pentru practicarea activităţii de întreprinzător, anexat Legii nr.160 din 22 iulie 2011 privind reglementarea prin autorizare a activităţii de întreprinzător.

Prin urmare, în virtutea art.4 al Legii citate, actul permisiv exclus nu mai poate fi solicitat de către autorităţile emitente de acte permisive, astfel nici nu poate fi prevăzut în formularul tipizat al licenţei.

Proiectul Hotărîrii Guvernului cu privire la modificarea şi completarea Hotărîrii Guvernului nr.779 din 27 noiembrie 2009 pentru aprobarea Regulamentului privind organizarea şi funcţionarea Camerei de Licenţiere şi efectivului-limită ale acesteia, are drept scop alinierea acesteia la prevederile Legii nr.451-XV din 30.07.2001 privind reglementarea prin licenţiere a activităţii de întreprinzător.

La 6 noiembrie 2012 a fost lansat, ce presupune eliberarea, prelungirea şi reperfectarea de către Camera de Licenţiere a licenţelor în regim on-line. Elementul cheie al implementării sistemului electronic “e-Licenţiere” reprezintă, excluderea deplasărilor costisitoare la sediul instituției publice și limitarea contactelor directe cu funcționarii a solicitanților (în cazul eliberării licențelor noi) sau titularilor de licență (în cazul prelungirii și reperfectării licențelor valabile), definitivat prin remiterea formularului licenţei perfectate prin intermediul serviciilor furnizate de către Î.S. „Poşta Moldovei”*.* Astfel, în condițiile expuse apare în mod evident necesitatea modificării actului normativ ce stipulează funcțiile și atribuțiile instituției, în contextul noilor tehnologii și servicii implementate de către Camera de Licențiere.

În plus la cele expuse, vizavi de propunerea ca instituția să fie abilitată cu funcția indispensabilă, de a se adresa instanțelor de judecată cu cereri privind încasarea în folosul statului a taxelor restante pentru licență. Aceasta împuternicire a instituției va produce efecte asupra genului licențiat activitatea în domeniul jocurilor de noroc, care presupune plata taxelor ulterior activității. În prezent instituția se confruntă cu probleme în cadrul instanțelor de judecată de identitate procesuală și lipsă a împuternicirilor expuse într-un act oficial, pe chestiuni ce țin de încasarea taxelor restante pentru licență.

Implementarea prezentei hotărîri nu va necesita cheltuieli financiare din bugetul de stat.

Ministerul Economiei consideră oportun şi necesar aprobarea proiectului menţionat.

 **Viceprim-ministru,**

 **ministrul economiei Valeriu LAZĂR**